SKRIFTLIG FORESPØRGSEL E-0178/00

af Erik Meijer (GUE/NGL) og Helmuth Markov (GUE/NGL) til Kommissionen

(31. januar 2000)

Om: Indstilling af togtrafikken mellem Nederlandene og Tyskland efter istandsættelsen af TEN-strækningen Nieuweschans Weener

1. Er Kommissionen klar over, at persontrafikken pr. jernbane mellem Groningen (Nederlandene) og Bremen (Tyskland) hidtil har været begrænset til tre tog i hver retning om dagen, og at der endog har været tale om helt at nedlægge denne jernbanestrækning, hvorved der ikke længere ville være nogen kollektiv trafik mellem de nordlige dele af de to lande?

2. Er Kommissionen ligeledes klar over, at det vigtigste argument for denne for begrænsede service i årevis har været, at jernbanestrækningen mellem grænsebyerne Nieuweschans (NL) og Weener (D, Niedersachsen) er i en meget dårlig stand og ensporet, hvorved hastigheden på strækningen lokalt skal nedsættes til 30 km i timen, og at den nødvendige istandsættelse af strækningen ikke er blevet anset for rentabel?

3. Kan Kommissionen bekræfte, at jernbanetrafikken på grænsestrækningen helt indstilles i et halvt år fra den 1. april 2000 (og at der indsættes busser i stedet), da den forsømte strækning nu endelig istandsættes for mindst 16,5 mio. EUR, hvorved hastigheden kan sættes op til 120 km i timen med undtagelse af passagen over svingbroen over Ems mellem Papenburg og Leer, som er nødvendig af hensyn til skibsværfterne, og at den tyske del af arbejdet bl.a. finansieres med midler, der er afsat til de transeuropæiske net?

4. Er Kommissionen klar over, at de nederlandske statsbaner (NS) har opsagt lejen af det hidtil benyttede togsæt VT 624 hos de tyske statsbaner (DB), da det nye regionale jernbaneselskab NoordNed skal overtage driften på strækningen, men at NoordNed ikke er nået til enighed med den nederlandske provins Groningen og den tyske delstat Niedersachsen om støtte, og at der heller ikke indgives nogen ansøgning om en køreplan for vinterperioden 2000-2001 hos banestyrelsen?

5. Hvad agter Kommissionen at foretage sig for at hindre, at persontrafikken på denne strækning ikke genoptages efter afslutningen af istandsættelsesarbejdet i oktober 2000 som følge af, at de to berørte nationale jernbaneselskaber trækker sig tilbage, og på grund af utilstrækkelig regional støtte, hvilket ville betyde, at istandsættelsen af TEN-forbindelsen havde været overflødig?

Supplerende svar afgivet på Kommissionens vegne af Loyola de Palacio

(30. marts 2000)

Kommissionen er opmærksom på at baneinfrastrukturen på det 17 kilometer lange grænseoverskridende afsnit Nieuweschans-Weener-Ihrhove af strækningen Groningen (Nederlandene) Leer (Tyskland) for tiden ikke er i god stand, og at dette forringer trafikbetjeningens kvalitet (især på grund af lave hastigheder).

Kommissionen kan bekræfte at det er planen at opgradere banestrækningen Nieuweschans-Weener-Ihrhove i år, og at de samlede omkostninger ved denne opgradering anslås til 16,5 mio. euro. Myndighederne har underrettet Kommissionen om at arbejdet allerede er sat i gang på den hollandske side af grænsen, og at det forventes gennemført på den tyske side mellem april og oktober 2000. EU har bevilget finansieringsstøtte, både fra TEN-bevillingen og fra Interreg-programmet, til opgraderingsarbejdet på begge sider af grænsen.

De nederlandske og tyske myndigheder har underrettet Kommissionen om at det nederlandske selskab Noordnet og det tyske DB Regio vil drive togtrafik når opgraderingen af infrastrukturen er afsluttet. Forhandlinger herom mellem på den ene side provinsen Grooningen og Noordnet og på den anden Landesnahverkehrsgesellschaft Niedersachsen og DB Regio er langt fremme. Desuden forhandles der mellem Noordnet og DB Regio om deres samarbejde om togtrafikken over grænsen.